Zuma tree op teen polisiemoordeArgieffoto Foto: SAPD, Facebook “Die president het opdrag gegee dat ons alle moontlike maniere ondersoek om die epidemie te verslaan,” het Nathi Nhleko, die minister van polisie, Donderdag in die Nasionale Vergadering gesê. “Ons sal met gemeenskappe in gesprek tree sodat hulle hul wysheid met ons deel in ons strewe om ’n einde aan die polisiemoorde te bring.” Nhleko het gesê daar is een polisiebeampte vir elke 360 mense in die land, en dat die verlies van beampte dus ŉ groot gaping laat wat lank vat om te vul. “Die 60 polisiebeamptes wat al vanjaar vermoor is sou verantwoordelik wees vir die veiligheid van omstreeks 21 480 mense.” Nhleko het gesê die vermoorde polisiebeamptes is “nie maklik om te vervang nie” gegewe die tyd wat dit neem om ŉ polisiebeampte op te lei. “Die president het opdrag gegee dat ŉ plan onmiddellik ontwikkel en geïmplementeer word om die moorde te stuit. Ons het ag geneem van hierdie opdrag geneem en het maatreëls van krag onder die vaandel van die polisie se veiligheidstrategie. Hierdie plan, die Nasionale Tegniese Reaksieplan, moet onmiddellik geïmplementeer word.” Nhleko het gesê die plan behels onder meer dat polisiebeamptes die tonele waar hul kollegas doodgeskiet is, behoorlik moet ondersoek om te bepaal watter omstandighede tot hul dood gelei het. Twee polisiebeamptes is Woensdag in Dobsonville, Soweto, doodgeskiet.